tartuNLP/wikipedia-smugri-20251201 huggingface dataset:
KLF6

KLF6 () on ihmisen geeni. Se sijaitsee kromosomin 10 lyhyessä varressa asemassa 10p15.1. Se koostuu 9268 nukleotidi- eli emäsparista ja se sisältää 4 eksonia, joiden pituudet ovat 218, 574, 124 ja 525 emäsparia.
KLF6-geeni koodaa tuman transkriptiotekijäproteiinia, jonka nimi on yhtäläinen geenin nimen kanssa eli Krupper-like factor 6 (KLF6). Krupper-like factor -proteiinit ovat ryhmä transkriptiotekijöitä eli proteiineja, jotka säätelevät geenien ekspressiota eli ilmenemistä soluissa. KLF-proteiineilla on osoitettu olevan vaikutusta eri biologisiin prosesseihin mukaan lukien karsinogeneesi eli syövän syntyminen. KLF6-proteiinilla on kolme sinkkisormea C-terminaalialueen päädyssä, runsaasti seriiniä ja treoniinia sisältävä keskialue ja hapan alue N-terminaalialueella. Tämän proteiinin sinkkisormet sitoutuvat spesifisesti DNA:n runsaasti guaniinia sisältäviin promoottorialueisiin. Keskialue voi mahdollisesti liittyä proteiinin aktivaatioon tai posttranslationaalisiin säätelyteihin ja hapan N-terminaali voi mahdollisesti olla tärkeä transkriptionaalisessa aktivaatiossa. 
KLF6-geenin on todettu mutatoituneen monissa eri kasvaimissa eli tuumoreissa, muun muassa joissakin eturauhassyöpätapauksissa. Usein mutaatioon on liittynyt KLF6-geenin toisen alleelin menetys eli heterotsygotian menetys (). KLF6-geeni on tuumorisuppressorigeeni, koska sen koodaama KLF6-proteiini kykenee hillitsemään solujen kasvua ja lisääntymistä. KLF6-proteiini muun muassa aktivoi p21-geenin promoottoria aiheuttaen solusyklin säätelijäproteiini p21:n yliekspression, mikä pysäyttää solusyklin p53-proteiinista riippumattomasti. Tuumoreissa esiintyvät mutatoituneet KLF6-proteiinit eivät kykene toimimaan tuumorisuppressoreina.
Bjørn Skaare

Bjørn Skaare (29. lokakuuta 1958 Oslo – 21. kesäkuuta 1989 Kristinehamn) oli norjalainen jääkiekkoilija. Hän oli ensimmäinen norjalainen NHL:ssa ja edusti maataan Sarajevon olympialaisissa 1984 ja kahdesti maailmanmestaruuskisojen B-sarjassa (1979 ja 1981). 
Skaare oli lahjakas jo nuorena pelaajana ja pelasikin ensimmäisen ottelunsa miesten sarjoissa jo ennen kuin täytti 16 vuotta. Vuonna 1976 hän lähti pelaamaan Ruotsin Färjestadiin, mutta palasi takaisin Norjaan seuraavaksi kaudeksi. Skaare pelasi syksyllä 1977 Furuset IF:ssa vain yhden ottelun, ennen kuin lähti Kanadaan pelaamaan juniosarja OHL:n Ottawa 67's:iin. Hän teki Ottawassa tehopisteet 12+30 ja Detroit Red Wings varasi hänet .
Skaare aloitti ammattilaisuransa Detroitin harjoitusleirillä, mutta ei saanut paikkaa joukkueessa, ja aloitti kauden farmijoukkue Kansas City Red Wings CHL:ssa. Myöhemmin syksyllä hän sai kutsun Detroitiin, jossa pelasi yhden ottelun 28. marraskuuta 1978. Hän loukkaantui ottelussa Barry Beckin taklattua häntä ja joutui jättämään ottelun kesken. Skaare lähetettiin ottelun jälkeen takaisin Kansas Cityyn, jossa teki sillä kaudella 37 ottelussa 34 tehopistettä. Helmikuussa 1979 Skaare palasi takaisin Norjaan ja pelasi maajoukkueessa saman vuoden MM-kisojen B-sarjassa.
Skaare jatkoi uraansa Norjassa Furusetissa kaudella 1979–80, jolloin seura voitti Norjan mestaruuden. Seuraavalla kaudella, 1980–81, hän teki 33 ottelussa tehot 38+34, voittaen maali-, syöttö, ja pistepörssin ja hänet valittiin Norjan vuoden pelaajaksi. Seuraavaksi kaudeksi Skaare siirtyi pelaamaan Itävallan Klagenfurtiin, josta palasi takaisin Norjaan voitettuaan parhaan pelaajan palkinnon. Hän pelasi Furusetissa kaksi seuraavaa kautta(Furuset voitti toistamiseen Norjan mestaruuden keväällä 1983), kunnes lähti keväällä 1984 Sarajevon olympialaisten jälkeen ja Norjan sarjan päätyttyä takaisin Pohjois-Amerikkaan, jossa pelasi kaksi runkosarjan- ja yhdeksän pudotuspeliä CHL:n Tulsa Oilersissa, joka voitti sarjan mestaruuden. Skaare palasi takaisin Norjaan, jossa pelasi vielä neljä kautta, kunnes lopetti uransa tammikuussa 1988 ja muutti Ruotsiin. Skaare valittiin viidesti Norjan pääsarjan Eliteserienin tähdistökentälliseen viidesti: 1980, 1981, 1983, 1984 ja 1985.
Skaare joutui 11. kesäkuuta 1989 Ruotsissa auto-onnettomuuteen ja kuoli 21. kesäkuuta saamiinsa vammoihin.
Muunnettu tärkkelys

Muunnettu tärkkelys on sakeuttamis- ja stabilointiaine, joka vaikuttaa elintarvikkeen rakenteeseen. Sitä saadaan käsittelemällä tärkkelystä kemiallisesti. Eri kemiallisilla prosesseilla tärkkelykselle saadaan erilaisia ominaisuuksia. Muunnettu tärkkelys esimerkiksi kestää tavallista tärkkelystä paremmin korkeita lämpötiloja ja pakkasta.
Tärkkelykset sellaisenaan ovat valmistusaineita, kemiallisesti muunnettuina lisäaineita. On olemassa fysikaalisesti ja entsymaattisesti muunnettuja tärkkelyksiä, joita ei pidetä lisäaineina vaan ne ovat tavallisia ainesosia. Ne voi ilmoittaa pakkausmerkinnöissä muuntamattomien tärkkelysten kanssa yhteisnimellä "tärkkelys". 
Ryhmänimeä käytettäessä lisäaineen nimeä ja numerotunnusta ei tarvitse erikseen ilmoittaa, ellei tärkkelys ole peräisin yliherkkyyttä aiheuttavista viljoista.
Muunnettuja tärkkelyksiä ja niiden E-koodit:
Unohtaminen

Unohtaminen on asian kadottamista muististaan. Unohtaminen edellyttää, että havainnosta on aluksi syntynyt muistijälki, jonka voi unohtaa. Muistijäljen unohtaminen voi olla täydellistä tai osittaista. Osittaiselle unohtamiselle on luonteenomaista, että unohdettu asia palaa mieleen myöhemmin.
Unohtamisen teoriat.
Unohtamisen tutkiminen on monimutkaista, sillä on vaikea selvittää sellaista, mitä ei enää ole. Psykologit ovat kuitenkin kehittäneet kolme teoriaa, jotka selittävät unohtamista.
"Häipymisteorian" mukaan asiat häipyvät muistista vanhetessaan. Teoria on yksinkertaisuudessaan suosittu, mutta kriitikot muistuttavat, että asioita ei unohda niiden ikäjärjestyksessä. Näin ollen täytyy olettaa, että jotkin asiat tekevät vahvemmat muistijäljet kuin toiset. 
Häipymisteoria ei myöskään selitä, mitä tapahtuu tiedon mieleen painamisen ja sen unohtamisen välillä. Ongelman pohtiminen on synnyttänyt toisen teorian, "ehkäistymis"- eli "interferenssiteorian". Sen mukaan unohtaminen johtuu siitä, että eri muistisisällöt häiritsevät toisiaan ja mieleen palauttaminen epäonnistuu.
Interferenssiteorian mukaan ehkäistymistä on kahta tyyppiä. Taaksepäin suuntautuvassa eli retroaktiivisessa ehkäistymisessä uudet asiat pyyhkivät vanhaa tietoa pois. Esimerkiksi puhelu kaverin kanssa kesken opiskelun voi kadottaa muistista vasta opitut asiat ja pänttääminen on aloitettava alusta.
Proaktiivisessa eli eteenpäin suuntautuvassa ehkäistymisessä tapahtuu päinvastoin. Esimerkiksi läheisen sairastuessa ei yleensä muista turhista keskusteluista vaikkapa naapurin kanssa mitään, koska päässä pyörivät asiat häiritsevät uusien mieleen painamista.
"Torjuntateorian" eli "motivationaalisen unohtamisen teorian" kehitti psykoanalyysin perustaja Sigmund Freud. Sen mukaan ikävät asiat unohtuvat helpommin kuin muut. 
Torjuntateorian mukaan kyse ei kuitenkaan ole todellisesta unohtamisesta, vaan epämiellyttäviksi koetut asiat jäävät alitajuntaan vaikuttamaan persoonan kehitykseen. Psykoanalyyttisen terapian tehtävänä on nostaa näitä torjuttuja muistoja tietoisuuteen. 
Teorioita on kritisoitu siitä, ettei niitä voi tutkia kunnolla ja näin ollen todistaa tieteellisesti tosiksi.
Mikä ei ole unohtamista?
"Muistihaun epäonnistuminen" ei ole unohtamista. Esimerkiksi tentissä saattaa tuntua, että tietää varmasti vastauksen, muttei saa sitä päähänsä. Tässä on kyse muistista haun strategioiden pettämisestä.
"Muistinmenetykset" johtuvat yleensä neurologisista häiriöistä, eikä niitä tällöin lasketa luonnolliseksi unohtamiseksi. Äkillisiä, esimerkiksi onnettomuudesta johtuvia muistinmenetyksiä on tutkittu enemmän kuin muuta unohtamista, sillä vertailukohde eli potilaan normaali muisti on vielä lähellä. Läheiset voivat yleensä kuvata potilaan aikaisemman muistin tasoa tarpeeksi hyvin, jolloin vertailu on mahdollista.
Oligomeeri

Oligomeeri on yhdiste, jossa muutamat pienet molekyylit eli monomeerit ovat liittyneet toisiinsa kemiallisin sidoksin. Oligomeeri eroaa polymeereistä siinä, että oligomeereissä monomeereja on vain muutamia, kun taas polymeereissä niitä voi olla tuhansia.
Monomeerien lukumäärälle ei ole tarkkaa rajaa, jopa 99 yksikön yhdisteitä on kutsuttu oligomeereiksi.
Monet öljyt, kuten parafiiniöljy, ovat oligomeereja. Oligomeereja voidaan valmistaa joko monomeereja yhdistämällä tai erottamalla maaöljystä. Oligomerisaatiossa monomeerien polymerisaatio suoritetaan loppuun vain osittain.
Jukka Nylund

Jukka Nylund (s. 26. maaliskuuta 1987) on espoolainen muusikko ja näyttelijä. Nylund opiskelee Sibelius-Akatemiassa musiikkikasvatusta. Hän esiintyi kesällä 2008 Linnanmäen Peacock-teatterissa esitettävässä "High School Musicalissa", jossa hänellä oli miespääosa. Nylund on näytellyt joissain Helsingin Kaupunginteatterin, ja Turun Kaupunginteatterin näytelmissä esim. Tom Of Finland- musikaalissa.
Nylund kävi peruskoulun Espoon Mainingin koulussa musiikkiluokilla. Nylund kirjoitti ylioppilaaksi keväällä 2006 Tapiolan lukiosta, jossa opiskeli musiikkilinjalla. Lukioaikanaan hän esiintyi muun muassa Tapiolan 50-vuotisjuhlamusikaalissa lauluroolissa.
Nylund on suorittanut asepalveluksen Puolustusvoimien varusmiessoittokunnassa Lahdessa.
Laulamisen lisäksi Nylund soittaa poikkihuilua ja piccoloa.
Nylund on ollut myös Espoon nuorisovaltuuston jäsen vuosina 2001–2005.
Syksyllä 2014 Nylund tuurasi lauluyhtye Rajattomassa sapattivapaata viettänyttä tenori Hannu Lepolaa.
Nylund on myös ääninäyttelijänä Muumilaakson tarinoita -animaatiosarjan uudemmassa MTV:n dubbauksessa. Nylund on sarjassa Nipsun, Hosulin, ja Aaveen äänirooleissa.
Zombina and The Skeletones

Zombina and The Skeletones on horror punk -yhtye Englannin Liverpoolista. Yhtye perustettiin vuonna 1998. Alkuperäisjäsenistä jäljellä on enää Zombina (laulu) sekä Doc Horror (kitara). Nykyiseen kokoonpanoon kuuluu myös Jettison Dervish (basso) ja Ben Digo (rummut).
Loppuasukas

Loppuasukas on suomalaisen rap-artisti Asan neljäs albumi, joka julkaistiin Roihis Musika -merkillä 16. huhtikuuta 2008.
Taustaa.
Levyllä soittaa ensimmäistä kertaa Asan kanssa keikkaillutkin Jätkäjätkät-yhtye. Albumi debytoi Suomen virallisen albumilistan neljännellä sijalla viikolla 17/2008 ja pysyi listalla yhteensä 7 viikkoa.
"Loppuasukas"-levylle myönnettiin marraskuussa 2008 vuoden Teosto-palkinto ja se voitti vuoden 2009 Emma-gaalan ”Vuoden hiphop-, dance- tai R&amp;B-albumi” -palkinnon. Asa kertoi Via Karelia -levyn julkaisun jälkeen radiokanava YleX:n haastattelussa 8. kesäkuuta 2009, että "Loppuasukas"-levy lähetettiin Teostopalkinnon voiton jälkeen kaikille kansanedustajille.
Matteo Anesi

Matteo Anesi (s. 16. elokuuta 1984) on italialainen pikaluistelija. 
Anesi oli mukana Torinon olympialaisissa 2006 voittamassa olympiakultaa uutena lajina olleesta joukkuetakaa-ajosta yhdessä Stefano Donagrandin, Enrico Fabrisin ja Ippolito Sanfratellon kanssa. Vuotta aikaisemmin hän oli saavuttanut MM-hopeaa Inzellissä niin ikään joukkuetakaa-ajosta. Hän kuului Italian hopeajoukkueeseen myös vuoden 2008 MM-kilpailuissa Naganossa. EM-kilpailuissa hän on sijoittunut parhaimmillaan 12:nneksi 2007 ja 2010 sekä yleisluistelun MM-kisoissa 13:nneksi 2004.
Perhonen lasikuvussa

Perhonen lasikuvussa () on ranskalaisen "Elle"-lehden päätoimittajan Jean-Dominique Baubyn vuonna 1997 julkaistu omaelämäkerta. Kirjan ovat suomentaneet Anu Partanen ja Ville Keynäs, ja suomennoksen on julkaissut WSOY. 
Bauby (s. 1952) oli ranskalaisen muotilehden "Ellen" päätoimittaja, joka halvaantui yllättäen vuonna 1995.
Baubyn sairaus oli vaikea aivohalvaus, niin kutsuttu locked-in-oireyhtymä. Hän pystyi liikuttamaan ainoastaan vasenta silmäluomeaan, mutta hänen aivonsa toimivat normaalisti. Baubyn puheterapeutti kehitti hänelle kommunikointijärjestelmän, jossa aakkoset oli järjestetty sen mukaan, miten usein ne esiintyvät ranskan kielessä. Bauby saneli toimittajalle tekstiä silmäänsä räpäyttämällä. Kirjain kirjaimelta syntyi teos, jossa Bauby kuvailee ahdistustaan sekä kertoo tarinoita paikoista, joissa hän käy omissa muistoissaan ja mielikuvituksensa siivin.
Bauby kuoli 9. maaliskuuta 1997, vain muutama päivä kirjansa ilmestymisen jälkeen.
Kirjasta on tehty samanniminen elokuvasovitus vuonna 2007. Elokuvan ohjasi Julian Schnabel, ja se oli ehdokkaana neljään Oscar-palkintoon
Lauren Weisberger

Lauren Weisberger (s. 28. maaliskuuta 1977 Scranton, Pennsylvania) on yhdysvaltalainen kirjailija, joka tunnetaan muun muassa "Paholainen pukeutuu Pradaan" -kirjan kirjoittajana.
Neljä vuotta Laurenin syntymän jälkeen perheeseen syntyi Weisbergerin sisar, Dana. Kun Weisberger oli yhdentoista vanha, hänen vanhempansa erosivat. Weisberger muutti äitinsä ja pikkusiskonsa kanssa Allentowniin, Pennsylvaniaan. 
Ollessaan Parkland High Schoolissa lähellä Allentownia, Weisberger osallistui lukuisiin erilaisiin projekteihin ja tapahtumiin sekä urheili. High Schoolista Weisberger valmistui vuonna 1995 ja suuntasi sen jälkeen Cornellin yliopistoon New Yorkiin. Yliopistossa hän opiskeli englantia ja valmistui 1999.
Yliopisto-opintojen jälkeen Weisberger muutti takaisin kotiin kesän ajaksi säästääkseen rahaa, ja lähti sen jälkeen kiertämään maailmaa. Hän matkusti muun muassa Euroopassa, Israelissa, Egyptissä, Jordaniassa, Thaimaassa ja Intiassa.
Palattuaan Yhdysvaltoihin Weisberger sai töitä tunnetun muotilehti Voguen päätoimittaja Anna Wintourin assistenttina. Lähdettyään muotilehdestä hän työskenteli Departures Magazinessa päivisin ja kävi kirjoitustunneilla iltaisin.
Romaanit.
Weisbergerin ensimmäinen romaani "Paholainen pukeutuu Pradaan" (The Devil Wears Prada) julkaistiin huhtikuussa 2003. Se oli suuri menestys ja pysyi kuusi kuukautta The New York Timesin Bestseller-listalla. Romaanin on kerrottu perustuvan Weisbergerin omiin kokemuksiin Anna Wintourin assistenttina. Kirjaa myydään 31 eri maassa, ja sen pohjalta on tehty myös samanniminen elokuva, jossa esiintyvät muun muassa Meryl Streep ja Anne Hathaway. 
Weisbergerin toinen romaani "VIP-ihmisiä" (Everyone Worth Knowing) julkaistiin lokakuussa 2005. Kolmas romaani "Haluan Harry Winstonin"(Chasing Harry Winston) julkaistiin keväällä 2008.
Weisberger asuu New Yorkissa.
Jonna Ziprus

Jonna Helinä Ziprus (o.s. Kauppila) (s. 1977 Kokkola) on vuoden 1998 Miss Suomi. Vuonna 1999 hän voitti myös Miss Skandinavia -tittelin. 
Vuonna 1996 Jonna Ziprus valittiin Miss Kokkolaksi. Koulutukseltaan Ziprus on ylioppilas (1996) ja sairaanhoitaja (2007). Ziprus on tehnyt myös mallin töitä. Jonna Ziprus oli vuosina 2004–2013 naimisissa Jarno Zipruksen kanssa ja heillä on kaksi poikaa. Ziprus kihlautui vuonna 2017 seurusteltuaan sitä ennen noin neljä vuotta.
Ziprus toimii vuoden 2018 Miss Suomi -kisojen tuomarina.
Nude (kappale)

"Nude" on englantilaisen rock-yhtyeen Radioheadin single, joka julkaistiin 31. maaliskuuta 2008. Kappale on yhtyeen albumin "In Rainbows" (2007) kolmas kappale. Kappale on kirjoitettu vuonna 1997, ja sitä on soitettu yhtyeen konserteissa siitä lähtien. Sitä ei ollut kuitenkaan julkaistu albumilla ennen vuotta 2007.
Singlen markkinoimiseksi julkaistiin kilpailu, jossa osallistujien piti remiksata kappale. Remiksit julkaistiin ladattavaksi 1. huhtikuuta iTunesista, ja niitä kaikkia voi kuunnella osoitteessa radioheadremix.com . Kappaleesta tehtiin musiikkivideo, jossa kaikki yhtyeen jäsenet liikkuvat hidastetusti. Musiikkivideon ohjasivat koomikko Adam Buxton ja ohjaaja Garth Jennings.
Kappale nousi sijalle 21 Britannian singlelistalla ja Billboard Hot 100 -listalla sijalle 37. Sijoitus "Billboard Hot 100" -listalla on sikäli ennätyksellinen, että se on yhtyeen paras sijoitus sitten "Creepin" (1993), jonka sijoitus oli tuolloin 34. Singlen hyvää menestystä voidaan selittää remiksausien latauksilla.
Jerónimo Nicola

Jerónimo Nicola (s. 7. huhtikuuta 1979 Santa Fe, Argentiina) on argentiinalainen lentopalloilija, joka pelaa kaudella 2008–2009 Raision Loimussa Suomen SM-liigassa. Aikaisemmin hän on pelannut Argentiinan ja Espanjan pääsarjoissa. Hän on rooliltaan hakkuri.
__notoc__
Ura.
Nicola alkoi pelaamaan lentopalloa jo nuorena. Hänen ensimmäinen joukkueensa Argentiinan pääsarjassa oli Rosario Central. Pian hän nousi juniorimaajoukkueiden kautta myös Argentiinan A-maajoukkueeseen.
Viiden Argentiinan pääsarjassa pelatun kauden jälkeen Nicola siirtyi neljäksi vuodeksi Espanjan pääsarjaan Numancian joukkueeseen. Espanjassa hän oli joukkueensa paras pistemies ja koko sarjan pistepörssin kärkinimiä jokaisella kaudella. Lopulta hän päätti palata Argentiinaan, jossa hän pelasi kaudella 2007–2008 Boca Juniorsin joukkueessa. Boca Juniors sijoittui tuolla kaudella sarjassa viidennelle sijalle. Nicola pelasi joukkueen ykköshakkurina ja sijoittui liigan pistepörssissä kuudenneksi (424 pistettä) ja torjuntapörssissä kymmenenneksi sijalle.
Kaudeksi 2008–2009 Nicola teki yksivuotisen sopimuksen Suomen SM-liigassa pelaavan Raision Loimun kanssa. Nicola hankittiin Loimuun nostamaan joukkueen profiilia etenkin hyökkäyspelissä.
Maajoukkue.
Argentiinan A-maajoukkuetta Jerónimo on edustanut peräti yhdessätoista eri arvoturnauksessa vuosina 1999–2001. Kirkkaimpina tähtenä hänen maajoukkueurallaan ovat pelaaminen maailmanmestaruuskilpailuissa vuonna 1999 Japanissa, sekä Lentopallon maailmanliigassa kausina 2000 ja 2001.
Muuta.
Nicolan lempinimi on Indio ().
Pierre Fournier

Pierre Fournier (24. kesäkuuta 1906 – 8. tammikuuta 1986) oli ranskalainen sellisti, jota kutsuttiin ”sellon aateliseksi” elegantin muusikkoutensa ja majesteettisen sointinsa ansiosta. Hän voitti kaksi kamarimusiikin Grammy-palkintoa.
Ranskalaisen kenraalin poikana syntynyt Pierre aloitti piano-opinnoilla, mutta joutui vaihtamaan soittimekseen sellon polion sairastamisen tehtyä pedaalin hallinnan vaikeaksi.
Vuodesta 1956 hän asui Sveitsissä. Vuonna 1963 hänestä tehtiin Ranskan kunnialegioonan jäsen.
Milleriitti

Milleriitti (NiS) on nikkelisulfidimineraali. Se sisältää noin 65% nikkeliä ja noin 35% rikkiä. Milleriitti on nimetty löytäjänsä, englantilaisen W. H. Millerin (1801–1880) mukaan, joka ensimmäisenä kuvaili mineraalin vuonna 1845.
Milleriitin kidejärjestelmä on trigoninen, ja se esiintyy usein neulamaisina kiteinä sulfidipitoisten kalkkikivien onkaloissa. Sitä tavataan myös sulfidimalmien yhteydessä. Milleriitti on väriltään vaalean messinginkeltainen, ja sen viiru on vihertävän musta. Sen kovuus Mohsin asteikolla on 3–3,5. Milleriitin lohkeavuus on etevä ja murros epätasainen.
Cai Yeqing

Cai Yeqing (s. 23. toukokuuta 1971) on kiinalainen pistooliampuja ja maailmanmestari.
Cai Yeqing saavutti MM-kilpailuissa Barcelonassa 1998 henkilökohtaisen ja joukkuemaailmanmestaruuden 25 m urheilupistoolissa, sekä joukkuehopeaa 10 m ilmapistoolissa.
Tauno Krossi

Tauno Mikael Krossi (4. lokakuuta 1925 – 27. tammikuuta 1979) oli laihialainen kaksirivisen harmonikan ja huuliharpunsoittaja. Hänestä tuli 1970-luvulla kansanmusiikin nousukauden eräs suosituimmista pelimanneista ja useiden nuorempien kaksirivisen soittajien esikuva ja opettaja. Hänen oppilaanaan oli muiden muassa Jaana Rinta-Ruona ja Antti Ala-Keturi.
Ammatiltaan Tauno Krossi oli metallityömies. Claes Olssonin, Christian Olssonin ja Risto Vuorisen ohjaama valtion elokuvapalkinnon vuonna 1978 voittanut dokumenttielokuva "Pirunkeuhkon kriuhnaasu" seurasi Tauno Krossin arkea ja esiintymistilanteita vuoden ajan 1970-luvun lopulla. Markku Lepistö julkaisi vuonna 2009 Tauno Krossin henkilöhistoriasta ja ohjelmistosta nuottikirjan "Tauno Krossin nuottikirja".
Kiekko (matematiikka)

Kiekko on alue, jonka ympyrä rajoittaa tasossa. Käsite kuuluu metristen avaruuksien topologiaan ja sitä käytetään esimerkiksi kompleksianalyysissa.
Kiekon sanotaan olevan avoin tai suljettu sen mukaan, lasketaanko sen reuna siihen mukaan. Karteesisessa koordinaatistossa kiekko, jonka keskipiste on formula_1 ja säde "r", on avoin, jos se noudattaa kaavaa
formula_2
ja suljettu, jos se noudattaa kaavaa
formula_3
Avoimen ja suljetun kiekon pinta-alat ovat samat, "A" = π"r"2.
Yksikkökiekko.
Yksikkökiekko on kiekko, jonka säde on 1.
Li Duihong

Li Duihong (s. 25. tammikuuta 1970 Heilongjiang) on kiinalainen pistooliampuja ja olympiavoittaja.
Li Duihong on voittanut useita olympia- ja MM-mitaleita. Kultamitalin hän voitti olympialaisissa Atlantassa 1996 25 m urheilupistoolin kilpailussa. Lisäksi hän on voittanut neljä joukkuemaailmanmestaruutta. Lillä on myös hallussaan 25 metrin urheilupistoolin joukkuemaailmanennätys.
Ren Jie

Ren Jie (s. 8. helmikuuta 1980 Baoding) on kiinalainen pistooliampuja.
Ren Jie on saavuttanut MM-kilpailuissa kaksi joukkuemitalia 10 m ilmapistoolilla, hopeaa Barcelonasta 1998 ja pronssia Lahdesta 2002. Lisäksi hänellä on hallussa naisten 10 m ilmapistoolin finaalin maailmanennätys 493.5 (390+103.5).
Lockheed Constellation

Lockheed Constellation on nelimoottorinen Lockheedin valmistama matkustajalentokone. Siviili- ja sotilasversioita valmistettiin vuosina 1943–1958 kaikkiaan 856 kappaletta.
Constellation-sarjan lentokoneet.
Constellation-sarjan lentokoneita:
Kuningaskondori

Kuningaskondori ("Sarcoramphus papa") on kondorien heimoon kuuluva melko suuri petolintu.
Koko ja ulkonäkö.
Kuningaskondorin pituus on 75 cm. Sen siipien kärkiväli on noin 2,1 metriä. Höyhenpuku on kirkkaanvärinen, ja päässä on eri värejä ja uurteista paljasta ihoa.
Esiintyminen.
Kuningaskondoria tavataan Keski-Meksikosta Argentiinan pohjoisosiin ulottuvalla alueella. Etelä-Amerikassa kuningaskondori elää Andien itäpuolella lukuun ottamatta Länsi-Ecuadoria, Luoteis-Kolumbiaa ja Luoteis-Venezuelaa. Laji on melko yleinen, mutta sitä näkee harvoin, koska linnut lentävät usein korkealla metsien yllä. Kuningaskondorit kerääntyvät harvoin parviin, mikä on kondorien keskuudessa harvinaista.
Elinympäristö.
Kuningaskondorit elävät trooppisissa alankosademetsissä ja metsätasangoilla alle 1 200 metrin korkeudessa.
Ravinto.
Kuningaskondorit syövät monia erilaisia raatoja ja jokien rannoille ajautuneita kuolleita kaloja. Niiden hyvä hajuaisti (kalkkunakondorien rinnalla kiistatta kondorien paras) auttaa niitä löytämään pienikokoisenkin saaliin, ja suuren nokan avulla se voi hyödyntää raatoja.
Lisääntyminen.
Kuningaskondorit tulevat sukukypsiksi 4–5 vuoden iässä. Ne esittävät monimutkaisen soitimensa ja munivat puunkoloon yhden valkoisen munan, jota molemmat vanhemmat hautovat 32–38 päivää. Poikaset viipyvät pesässä 10–25 viikkoa. Kuningaskondori on yksiavioinen.
Vili &amp; Bill

Vili ja Bill (Boule &amp; Bill) on belgialainen sarjakuva, jonka kehittivät Jean Roba ja Maurice Rosy. Roban apulainen Laurent Verron alkoi piirtää sarjakuvaa 2003. Ensimmäistä kertaa sarjakuva ilmestyi 24. joulukuuta 1959 belgialaisessa "Spirou"-lehdessä. Tarina oli sijoitettu neljälle sivulle. Seuraavien 20 vuoden aikana sarjakuva oli lehden menestyksekkäimpiä.
Julkaisu.
Ensimmäistä kertaa sarjakuva ilmestyi 24. joulukuuta 1959 belgialaisessa "Spirou"-lehdessä. Suomessa sarjakuva julkaistiin 70-luvulla Ruutu- ja Non Stop -lehtien takakansissa. Piirrossarja 80-luvulla Puoli kuusi -lastenohjelmassa. 1990-luvulla Koululainen-lehdessä nimellä Teemu ja Tassu. 
Tarina.
Vili on hyvän mielikuvituksen omaava sympaattinen 7-vuotias pikkupoika, joka elää Belgiassa vanhempiensa, koiransa Billin ja kilpikonnansa Carolinen kanssa. Vilillä ja Billillä on paljon yhteistä, ja he ovatkin ylimmät ystävykset.
Elokuva.
Sarjakuvaan perustuva Vili &amp; Bill -elokuva nousi katsojatilastojen ykköseksi ilmestyessään Ranskassa elokuvateattereihin.
Juha Wuolijoen ohjaamassa suomenkielisessä versiossa ääninäyttelijöinä toimivat esimerkiksi Pihla Viitala, Kari Ketonen, Iina Kuustonen, Sampo Sarkola, Pekka Strang ja Pirkka-Pekka Petelius. Vilin roolissa debytoi Luka Haikonen.
Michael Badalucco

Michael Badalucco (s. 20. joulukuuta 1954) on yhdysvaltalainen näyttelijä. Hänet muistetaan varsinkin Jimmy Berlutin roolista televisiosarjassa "Oikeus ja kohtuus". 
Badalucco voitti parhaan miessivuosan Emmy-palkinnon vuonna 1999. 
Badalucco on esiintynyt myös useissa elokuvissa, joiden joukossa ovat "Summer of Sam" (1999) ja "Gourmet Club" (Suomi 2004).
EROEI

EROEI () on energiantuotannon hyötysuhdetta kuvaava suhdeluku. Se on primäärienergialähteestä saatavan sekundäärienergian ja tähän tuotantoon käytetyn energian suhde. EROEI luku 1 on siten ehdoton energiantuotannon kannattavuusraja, sillä silloin energian tuotantoon kuluu energiaa saman verran kuin siitä saadaan. Mitä suurempi suhdeluku on, sitä parempi hyötysuhde.
Vaikka EROEI-luku on periaatteessa yksiselitteinen, on ongelmana sen määrittely eli mikä lasketaan energiantuotantoon kuuluvaksi. Se ei myöskään ota kantaa sekundäärienergian käytettävyyteen.
EROEI-lukuja.
Kirjallisuudessa eri energialähteiden EROEI-arvoiksi on esitetty seuraavaa.
Yhteys nettoenergiaan.
EROEI ja nettoenergia mittaavat energialähteen samaa ominaisuutta. Nettoenergia on primäärienergialähteestä saatavan sekundäärienergian ja tähän tuotantoon käytetyn energian erotus. Nettoenergia on tietty energiamäärä, EROEI on taas suhdeluku. Niiden välinen laskennallinen yhteys on seuraava:
 formula_1
toisin sanoen
 formula_2
Hyppygaselli

Hyppygaselli eli hyppyantilooppi ("Antidorcas marsupialis") on keskikokoinen antilooppilaji. Se on Etelä-Afrikan kansalliseläin ja suosittu riistalaji.
Tuntomerkit.
Hyppygasellin pää on vaalea ja siinä kulkee kapea tummanruskea juova sieraimista silmien kautta ohimolle. Hännän tyvellä on suurehko valkea peräpeili. Aikuinen eläin painaa 25–45 kg, ja sen ruumis on 125–150 cm:n pituinen. Sakäkorkeus on 73–90 cm ja hännän pituus 25–32 cm. Kummallakin sukupuolella on sarvet.
Levinneisyys.
Hyppygaselleita eli aiemmin Etelä-Angolasta Kapkaupunkiin ulottuvalla alueella Afrikan lounaisosassa. Nykyään lajia tavataan Lounais-Angolassa, miltei koko Namibiassa ja Botswanassa sekä pienellä alueella Etelä-Afrikan tasavallan luoteisosassa. Hyppygasellit asuttivat eteläisen Afrikan ruohomaita satojen tuhansien eläinten laumoina, mutta eurooppalaisten uudisasukkaiden saapumisen jälkeen kannat tuhoutuivat paikoitellen täysin. Nykyisin lajia pitävät yllä metsästyksestä elävät riistatilat. Hyppygasellit suosivat avointa ja kuivaa ruohomaata. Osa riistatiloilla olevasta populaatiosta sijaitsee luonnollisen levinneisyysalueen ulkopuolella. 
Lisääntyminen.
Kantoaika on vajaat 6 kk, ja jälkeläisiä syntyy vain yksi.
Good to Be Bad

Good to Be Bad on hard rock -yhtye Whitesnaken huhtikuussa 2008 julkaistu yhdestoista studioalbumi. Se on yhtyeen ensimmäinen studioalbumi yli kymmeneen vuoteen. Albumi ylsi Suomen virallisella albumilistalla sijalle 5.
Kappaleet.
Kaikkien kappaleiden sävellys ja sanoitus: David Coverdale ja Doug Aldrich
Japanin bonuskappaleet:
Pekka Peltola

Pekka Peltola (s. 24. huhtikuuta 1965 Helsinki) on suomalainen entinen jääkiekkoilija, pelipaikaltaan hyökkääjä. Ensimmäisellä SM-liigakaudellaan 1988–1989 hän keräsi 58 tehopistettä, mikä on edelleenkin liigatulokkaiden jaettu ennätys (vain Teemu Selänne on yltänyt samaan). Tuolla kaudella hänet palkittiin vuoden tulokkaana. Peltolalla oli hallussaan myös tulokkaiden syöttöennätys, jonka Teemu Pulkkinen rikkoi 1.3.2011 pelatussa ottelussa SaiPa–Jokerit. Peltola teki SM-liigassa 324 runkosarjaottelussa 305 tehopistettä (151 maalia ja 154 syöttöä).
Peltola on pelannut jääkiekkoa Suomen lisäksi Ranskan, Itävallan, Saksan ja Ruotsin sarjoissa. Jääkiekkouransa jälkeen Peltola on saavuttanut Suomen-mestaruuden brasilialaisessa jujutsussa yli 45-vuotiaiden sarjassa.
Olli Kaski

Olli Ensio Kaski (s. 21. huhtikuuta 1967 Pori) on entinen jääkiekkoilija. Hän oli pelipaikaltaan puolustaja.
Kaski edusti SM-liigassa ainoastaan Porin Ässiä. Hän pelasi urallaan myös kauden Färjestadissa Ruotsissa sekä kolme kautta EV Landshutissa DEL-liigassa Saksassa. Saksasta Kaski palasi vielä pelaamaan yhden kauden Ässissä kunnes lopetti kevääseen 2000.
Kaski toimi peliurallaan myös Ässien kapteenina ja pelasi kahdeksan A-maaottelua. Myös vanhempi veli Jari on entinen SM-liigapelaaja.
Siviilielämä.
Vaikka Kasken vanhemmat olivat ns. työväenluokkaa, hän itse oli jo nuoresta pitäen ajatusmaailmaltaan porvarillinen. Valmistuttuaan yo-merkonomiksi vuonna 1989 hänen ensimmäinen työpaikkansa oli Kansallis-Osake Pankin konttorissa kassatoimihenkilönä. Nykyään Kaski toimii osakkaana Finanssiryhmä Taaleritehtaassa. Kaski toimi Taaleritehtaassa myös sijoitusjohtajana, josta toimesta hän erosi maaliskuussa 2019
Kaskella on aiemmasta avioliitostaan 1993 syntynyt tytär Annabella sekä kaksi vuotta nuorempi poika Oliwer sekä nykyisestä avioliitostaan 2015 syntynyt tytär Iines.
Kaski valittiin elokuussa 2016 HC Ässät Pori Oy:n hallitukseen, josta hän erosi toukokuussa 2018
Hyppyjänis

Hyppyjänis ("Pedetes capensis") on afrikkalainen jyrsijälaji. Sitä pidettiin aiemmin hyppyjänisten heimon (Pedetidae) ainoana lajina, mutta nyttemmin itäafrikkalainen "Pedetes surdaster" on erotettu siitä omaksi lajikseen. Nisäkäsnimistötoimikunta on ehdottanut, että hyppyjäniksen suomenkieliseksi nimeksi vaihdettaisiin ”savannihyppijä”.
Tuntomerkit.
Hyppyjänis muistuttaa pientä kengurua, sen massa on alle 4 kg ja ruumiin pituus 35–45 cm. Karvainen mustatupsuinen häntä on yleensä vähintään yhtä pitkä kuin eläimen ruumis. Turkki on väritykseltään punertavan rusehtava ja ruumiin alaosa on vaaleankellertävä.
Eläimen etukäpälät ovat lyhyet ja niissä on 5 varvasta pitkillä kaarevilla kynsillä. Sen sijaan takajalat ovat vahvat, se pystyy hyppimään 2–3 metrin pituisia loikkia. Takajaloissa on 4 varvasta, joissa on leveät ja kaviomaiset kynnet. Hyppyjäniksellä on tapana puhdistaa turkkiaan sisältä päin katsottuna toisella kynnellään.
Hyppyjäniksellä on hyvä kuulo ja sille on ominaista pitkät korvat, jotka ovat noin 8 cm. Kaivaessaan se kykenee sulkemaan korvakäytävänsä ja nenänsä estääkseen hiekan ja hyönteisten pääsyn sinne.
Levinneisyys ja elinympäristö.
Hyppyjänis elää vain Afrikassa, sitä esiintyy Keniasta ja Tansaniasta etelässä sijaitsevaan Kapkaupunkiin asti. Se viihtyy kuivilla ja puolikuivilla seuduilla. Pesä tavallisesti koostuu monimutkaisista käytävistä ja piilopaikoista.
Ravinto.
Lajin ruokavalioon kuuluvat juuret ja mukulat. Asutuilla alueilla se syö myös viljaa ja maissia.
Lisääntyminen.
Naaras tulee kantavaksi kerran vuodessa ja synnyttää vain yhden poikasen.
Janny Wurts

Janny Wurts (s. 1953) on yhdysvaltalainen fantasiakirjailija ja taiteilija. Hän on kirjoittanut lukuisia fantasiateoksia sekä yksin että yhdessä kirjailija Raymond E. Feistin kanssa. Wurtsin maalauksia on esitelty useissa näyttelyissä, ja hän on itse kuvittanut "The Wars of Light and Shadow" -kirjasarjansa kannet. Wurts asuu Floridassa aviomiehensä Don Maitzin kanssa.
Teokset.
Kirjat.
The Wars of Light and Shadow -sarja
Sarjasta tulossa:
The Cycle of Fire Trilogy -sarja
Empire Trilogy -sarja (yhteistyössä Raymond E. Feistin kanssa)
Yksittäisiä kirjoja:
Mira Leung

Mira Leung (s. 28. maaliskuuta 1989) on kanadalainen taitoluistelija. Hän on voittanut Kanadan-mestaruuskilpailuissa kolme hopeaa 2006, 2007 ja 2008 ja pronssia 2005.
Leung on lisäksi kilpaillut muiden muassa maailmanmestaruuskilpailuissa 2006, 2007 ja 2008 ollen parhaimmillaan 13., talviolympialaisissa 2006 ollen 12. ja Neljän maanosan mestaruuskilpailuissa 2008 ollen 5.
Tapani Tirilä

Tapani Tirilä (s. 31. toukokuuta 1947 Kokkola) on suomalainen Oulaisista kotoisin oleva musiikin lehtori ja kuoronjohtaja. Tirilä johti Oulaisten Nuorisokuoroa sen perustamisesta alkaen aina vuoteen 2022 asti.. Tirilä johti myös Laaksojen Kamarikuoro Vox Ardensia vuodesta 1999 ja Naiskuoro Välkettä vuodesta 2008 alkaen.
Hänen puolisonsa on Leila Ristiluoma-Tirilä. Hänen veljensä Veli Tirilä oli Juho Oksan koulun rehtori.
Tasavallan presidentti on myöntänyt Tirilälle musiikkineuvoksen arvonimen vuonna 2008.
Saavutuksia.
Tapani Tirilä on saanut ansioistaan mm. Suomen Valkoisen Ruusun ansioristin, Sulasolin Klemetti-palkinnon vuonna 1989 ja kultaisen kunniamerkin vuonna 2002, Nuorten Kuoroliiton Heinz Hofmann -mitalin vuonna 1997, Oulun läänin taidepalkinnon 1984 ja Oulun läänin ”hyvä opettaja” -tunnustuspalkinnon vuonna 2001. Suomen Kuoronjohtajayhdistys valitsi Tapani Tirilän vuoden kuoronjohtajaksi vuonna 2003.
Mika Sankala

Mika Sankala (s. 16. syyskuuta 1964 Kemi) on suomalainen jalkapallovalmentaja ja entinen jalkapalloilija. Hän työskentelee Ruotsin jalkapalloliitossa juniorivalmennuksen parissa kouluvastaavana.
Ura.
Kemissä syntynyt, mutta Kaskisissa jalkapallo-oppinsa saanut Sankala pelasi SM-sarjaa vuonna 1982 Sepsi-78:ssa ja 1984–1985 Porin Pallo-Tovereissa. Hän pelasi Suomessa pääsarjatasolla yhteensä 57 ottelua ja teki niissä 14 maalia. Ruotsissa Sankala edusti GIF Sundsvallia kaudet 1986–1990. Lisäksi hän on pelannut Suomessa kasvattajaseurassaan Kaskö Idrottsklubbissa sekä Vasa IFK:ssa. 
Valmentajana Sankala nosti GIF Sundsvallin maan pääsarjaan Allsvenskaniin vuonna 2007. Kaudeksi 2008 hän siirtyi kuitenkin joukkueen kakkosvalmentajaksi kahden päävalmentajakauden jälkeen. Pääsarjakausi sujui alavireisesti ja Sankala sai päävalmentaja Per Joar Hansenin tavoin potkut seurasta lokakuussa 2008. Kaikkiaan hän oli Sundsvallin organisaatiossa vuodesta 2005 lähtien. Tätä aiemmin Sankala toimi kaudet 2001 ja 2002 Stockviks FF:n valmentajana.
Vuodet 2009–2010 hän toimi Ruotsin Damallsvenskan-seura Umeå IK:n päävalmentajana. Joukkue sijoittui Sankalan johdolla sarjassa toiseksi ja selviytyi myös Naisten mestarien liigan välieriin.
Tammikuussa 2013 Mika Sankala liittyi mukaan Suomen naisten jalkapallomaajoukkueen valmennusryhmään.
Sininentie

Sininentie on kansainvälinen matkailutie, joka kulkee Norjasta Ruotsin ja Suomen kautta Venäjälle. Vuonna 2000 tietä jatkettiin Karjalan tasavallan pääkaupungista, Petroskoista Puudožiin saakka. Tie seurailee vanhoja vesireittejä Atlantin valtamereltä Äänisen rannalle. Suomen Sininentie on yksi maan vanhimmista matkailuteistä.
Tien eri osuudet.
Norjassa ja Ruotsissa.
Sinisen Norjassa ja Ruotsissa oleva osuus Mo i Ranasta Uumajaan on Eurooppatie E12. Uumajan ja Vaasan välillä on lauttayhteys.
Suomessa.
Suomessa Sininentie kulkee Vaasasta Kyyjärvelle valtateitä 18 ja 16 pitkin. Kyyjärveltä Siilinjärvelle tie jatkuu kantatienä 77. Siilinjärveltä Joensuun kautta
valtakunnan rajalle Niiralaan johtava osuus muodostaa itäisimmän osan valtatiestä 9.
Värtsilä–Petroskoi-tie Venäjällä.
Värtsilän ja Petroskoin välinen tie on nopein tieyhteys Suomesta Petroskoihin. Vastakkaiseen suuntaan Petroskoista Suomeen päin kuljettaessa reitti kulkee ensin Pietarin ja Murmanskin välistä M18-valtatietä (E105). Prääsän kohdalla tie jatkuu R21-tienä kohti Sortavalaa. Pitkäranta–Suojärvi-tien risteyksestä tienumeroksi muuttuu A130. Ennen Sortavalaa tie kääntyy Värtsilään, jossa on rajanylityspaikka.
Tie kulkee suurimmaksi osaksi läpi suurten harvaanasuttujen metsäalueiden. Tien varrella olevia asutuskeskuksia ovat Matroosa, Vilka, Prääsä, Krosnosero, Kolatselkä, Läskelä, Ruskeala ja Värtsilä. Läskelän ja Sortavalan välillä tie seurailee Laatokan lahtien rantaa.
Reitti (vastasuuntaan).
M18 (E105) Petroskoi–Prääsä
R21, Prääsä–Lemetti 
A130 (Aunus) – Värtsilä
Urho Myllymäki

Urho Myllymäki (10. heinäkuuta 1917 Kauhajoki – 13. syyskuuta 1995 Kauhajoki) oli suomalainen kaksirivisen harmonikan ja viulun soittaja.
Myllymäki on tunnettu eräänä eteläpohjalaisen kansanmusiikin merkittävimmistä taitajista. Hänen isänsä Iisakki Myllymäki eli "Hiskin Iikkoo" oli myös tunnettu pelimanni ja Urhon opettaja. Isä ja poika Myllymäki voittivat molemmat suomenmestaruuden pelimannimusiikissa ja menestyivät myös muissa kilpailuissa. Urho Myllymäki sai mestaripelimannin arvonimen Kaustisen kansanmusiikkijuhlilla 1971.
Melissa (albumi)

Melissa on tanskalaisen metalliyhtye Mercyful Faten ensimmäinen pitkäsoitto. Se julkaistiin vuonna 1983 ja vuonna 2005 Roadrunner Records julkaisi siitä 25-vuotisjuhlajulkaisun, joka sisälsi useita bonuskappaleita sekä DVD:n. Melissa äänitettiin Kööpenhaminassa elokuussa 1983. Kaikki albumin sanoitukset kirjoitti King Diamond ja sävellykset teki Hank Shermann.
Kappaleet.
25-vuotisjulkaisussa oli mukana kuusi uutta kappaletta
Uudelleenjulkaisun DVD:llä oli 3 kappaletta live-esityksinä Eindhovenissa, Alankomaissa vuodelta 1983.
Leisi

Leisi () on saksankielinen keskiajalla syntynyt hengellinen kirkkolaulutyyppi. Leisit ovat yleensä lyhyitä, tekstimuodoltaan trooppeja muistuttavia lauluja ja niissä on yksinkertainen kertosäe.
Ensimmäiset leisit ovat peräisin 800-luvulta. Kyrie-laulua (Herra, armahda) alettiin täydentää selventävillä lisäyksillä. Syntyi trooppi-runous, jossa trooppi on liturgiseen tekstiin runoiltu lisäys. Virsien kannalta kehitys johti niin sanottujen leisivirsien syntyyn. Leisivirsi on virsi, joka päättyy huudahdukseen "Herra, armahda! Kyrie eleison! Kyrieleis!" 
Saksankielisen maailman lisäksi leisit ovat olleet suosiossa myös Itä-Euroopassa. Pohjoismaihin tämä laulutapa levisi 1500-luvun alussa. Laulutyyppi oli tärkeä protestanttisen koraalimusiikin edeltäjä.
László Zarándi

László Zarándi (10. kesäkuuta 1929 – 14. elokuuta 2023) oli unkarilainen pikajuoksija.
Zarándin uran suurin saavutus on Helsingin 1952 olympialaisista, joissa hän voitti pronssia 4 × 100 metrin viestijuoksussa ajalla 40,5 yhdessä Géza Varasdin, György Csányin ja Béla Goldoványin kanssa. Kaksi vuotta myöhemmin sama joukkue voitti kyseisen matkan Euroopan mestaruuden Bernin EM-kilpailuissa.
Don’t Break the Oath

Don't Break the Oath on tanskalaisen heavy metal -yhtye Mercyful Faten toinen pitkäsoitto, joka julkaistiin vuonna 1984. Roadrunner Records remasteroi ja julkaisi levyn uudelleen 1997. Metallimusiikkiin perehtynyt Metal-Rules.com -sivusto luetteloi 50 kaikkien aikojen parasta extreme metal -albumia ja listasi Don't Break the Oathin luettelonsa ykköseksi.
Levy äänitettiin Kööpenhaminassa toukokuussa 1984.
Kappaleet.
Levyn uudelleenjulkaisulla on myös yksi bonuskappale, "Death Kiss", joka on "A Dangerous Meeting" -kappaleen vanha demoversio. Sen kesto on 4 minuuttia ja 32 sekuntia.
Donnellyn mafiaveljet

Donnellyn mafiaveljet () on Paul Haggisin ja Robert Morescon luoma yhdysvaltalainen draamasarja. Sarjan 13 jaksosta seitsemän ensimmäistä esitettiin NBC:llä 26. helmikuuta – 2. huhtikuuta 2007, mutta sen jälkeen sarja vedettiin julkaisuohjelmasta ja loput kuusi jaksoa olivat katsottavissa suoratoistona internetissä. Suomessa sarjaa ovat esittäneet Canal+ Action ja Sub.
Sarja seuraa amerikanirlantilaisen Donnellyn perheen neljän veljeksen rikollissävytteistä elämäänsä New Yorkissa. Sarjan pääosaa esittää Jonathan Tucker (Tommy Donnelly).
Trooppi (musiikki)

Trooppi on teksti- tai sävelosuus, joka on lisätty jo olemassa olevaan lauluun erityisesti keskiaikaisessa katolisessa kirkkomusiikissa. Uusi teksti kommentoi tyypillisesti vanhempaa tai nivoo sen paremmin laulun aiheena olevan kirkollisen juhlan teemaan.
Sana trooppi juontaa juurensa kreikkalaiseen termiin "tropos", joka tarkoittaa käännettä tai tapaa. Laajasti käsitettynä "tropeeraus" voidaan käsittää jopa uuden sävelmätyypin synnyttäjänä ja liturgisen laulunäytelmän perustana. Eräät moniäänisen musiikin aikaiset muodot, etenkin motetit, on tulkittu trooppien johdannaisiksi. Trooppeja on käytetty useissa messun osissa, kuten "hallelujan jubilus" -melismassa, "Kyriessä", "Gloriassa", "introimuksessa", "Sanctuksessa", "offertoriumissa" sekä "Benedictamuksessa".
Erilaisilla trooppilajeilla on ollut niille ominaisia tarkempia nimityksiä, kuten "proosa", "prosula", "pneuma" ja "laudes". Trooppi-tyylinen runous oli laajimmalle levinnyttä 900-1200-luvuilla erityisesti Italiassa ja Englannissa.
Joannie Rochette

Joannie Rochette (s. 13. tammikuuta 1986 Île-Dupas, Québec, Kanada) on kanadalainen taitoluistelija. 
Rochette saavutti yksinluistelussa MM-hopeaa Los Angelesissa 2009. Aiemmin hän oli sijoittunut MM-kilpailuissa 17:nneksi vuonna 2003, kahdeksanneksi vuonna 2004, 11:nneksi vuonna 2005, seitsemänneksi vuonna 2006, kymmenenneksi vuonna 2007 ja viidenneksi vuonna 2008. Torinon 2006 olympialaisissa hän sijoittui viidenneksi. Vancouverin talviolympialaisissa 2010 Rochette luisteli pronssille yhteispistein 202,64. Hänen 55-vuotias äitinsä Therese Rochette oli kuollut yllättäen vain kaksi päivää ennen lyhytohjelman alkua.
Rochette on voittanut useita Kanadan-mestaruuksia sekä juniori- että aikuistasolla. Lisäksi hän on saavuttanut Four Continents -kilpailuissa pronssia vuonna 2007 sekä hopeaa vuosina 2008 ja 2009.
Rochette on kotoisin Montréalista, Québecistä.
Johan Erikson

Johan Erikson (s. 20. tammikuuta 1985) on entinen ruotsalainen mäkihyppääjä.
Erikson on osallistunut hiihdon maailmanmestaruuskilpailuihin Oberstdorfissa 2005 ja Liberecissä 2009. Lentomäen maailmanmestaruuskilpailuihin hän on osallistunut Planicassa 2004 ja Oberstdorfissa 2008. Arvokilpailuiden parhaana henkilökohtaisena sijoituksena hänellä on Liberecin MM-kilpailuiden 36. sija suurmäessä. 
Maailmancupissa Erikson osallistui 59 osakilpailuun ja sijoittui pisteille eli 30 parhaan joukkoon 14 kertaa. Hänen paras sijoituksensa oli suurmäen kuudestoista tila Liberecin suurmäestä 11. tammikuuta 2004. Hän debytoi maailmancupissa kyseisellä kaudella. Mäkihypyn Continental Cupissa hän sijoittui palkintokorokkeelle kaksi kertaa ja kymmenen parhaan joukkoon yhdeksän kertaa.
Erikson edustaa Falunilaista Holmens IF -seuraa.
Erikson lopetti uransa ennen kauden 2009–2010 alkua. Hänen mukaansa Ruotsin hiihtoliitto ei tukenut häntä taloudellisesti riittävästi.
Elements Music

Elements Music Oy on vuonna 2005 perustettu musiikkikustantamiseen ja musiikin tekijöiden managerointiin erikoistunut yritys. Elements Music toimi vuoteen 2010 asti levy-yhtiönä, kustantajana tai artistimanagementina ja artistirosterissa oli muun muassa Laura Malmivaara, Major Label, Stella ja Nemo. 
Vuoden 2010 alusta eteenpäin Elements Music on keskittynyt vain musiikin kustantamiseen ja musiikin tekijöiden manageroimiseen. Yhtiön toimipaikka sijaitsee Helsingissä. Elements Musicilla on maailmanlaajuinen alikustannussopimus monikansallisen Sony/ATV Music Publishingin kanssa.
Elements Musicin edustamia musiikin tekijöitä ovat Thomas Kirjonen, Risto Asikainen, Jonas W. Karlsson, Axel Ehnström, Mikko Tamminen, Tobias Granbacka, Mikko Kuoppala, Milos Rosas, Ronja Gullichsen, Samuli Sirviö ja Tarmo Keränen. Aikaisemmin yhtiö on edustanut muun muassa Jaakko Salovaaraa sekä Pasi Siitosta. 
Elementsin Musicin kustantamia kappaleita ovat levyttäneet kansainvälisillä markkinoilla muun muassa Jolin Tsai, Kara, Shinee ja Sean Kingston. Suomessa yhtiön kustantamia kappaleita ovat levyttäneet esimerkiksi Robin, Isac Elliot, Anna Abreu, Antti Tuisku, Katri Ylander, Suvi Teräsniska sekä Annika Eklund.
Yhtiön toimitusjohtaja on Tommi Tuomainen ja A&amp;R:nä toimii Eero Tolppanen. Tuomainen ja Tolppanen myös omistavat yhtiön.
Eddie Avoth

Eddie Avoth (s. 2. toukokuuta 1945) on brittiläinen näyttelijä ja entinen nyrkkeilijä. Hän oli 1960–1970-lukujen vaihteessa kevyen raskaansarjan Britannian-mestari.
Cardiffissa, Walesissä syntynyt Avoth on näyttelijänä esiintynyt esimerkiksi elokuvassa "Upseerin kosto" (1986).
Erich Rademacher

Erich "Ete" Rademacher (9. kesäkuuta 1901 Magdeburg – 3. huhtikuuta 1979 Stuttgart) oli saksalainen uimari, vesipalloilija ja olympiavoittaja. Vesipallossa Rademacherin pelipaikka oli maalivahti. Hän voitti olympiamitalin kummastakin lajista, mutta kultaa vain vesipallosta. 
Vesipallossa Rademacher voitti kultaa Amsterdamissa 1928 ja hopeaa Los Angelesissa 1932.
Uinnissa Rademacher saavutti Amsterdamissa 1928 hopeaa 200 metrin rintauinnissa. Hän voitti myös saman matkan Euroopan-mestaruuden Budapestissa vuonna 1926.
Tawny Kitaen

Julie ”Tawny” Kitaen (5. elokuuta 1961 San Diego, Kalifornia – 7. toukokuuta 2021 Newport Beach, Kalifornia) oli yhdysvaltalainen malli ja näyttelijä. Hän esiintyi esimerkiksi "Upseerin kostossa" (1986). 
Kitaen juonsi vuosina 1992–1994 "America’s Funniest People" -nimistä televisio-ohjelmaa. Hän osallistui myös "The Surreal Life" -tositelevisiosarjan kuudennelle tuotantokaudelle vuonna 2006. Lisäksi hän esiintyi monissa muissa tv-sarjoissa ja -ohjelmissa.
Kitaen oli naimisissa Whitesnake-yhtyeen muusikon David Coverdalen ja baseballpelaaja Chuck Finleyn kanssa. Jälkimmäisestä liitosta hänellä on kaksi tytärtä. Hän oli myös ongelmissa lain kanssa; hän pahoinpiteli Finleyn 2002 (ero tuli pian tapauksen jälkeen) ja jäi kiinni kokaiinin hallussapidosta. 
Coverdalen myötä Kitaen pääsi tekemään yhteistyötä Whitesnaken kanssa. Hän esiintyi useilla yhtyeen musiikkivideoilla, joita olivat "Here I Go Again", "Is This Love", "Still of the Night", "The Deeper the Love" ja "Fool For Your Loving". Kitaen on mukana myös Ratt-rockyhtyeen "Out of the Cellar" -levyn kannessa ja videon "Back for More" alussa.
Chuck Finley

Charles Edward ”Chuck” Finley (s. 26. marraskuuta 1962) on vasenkätinen yhdysvaltalainen baseballpelaaja (syöttäjä). Hän pelasi Major League -tasolla vuosina 1986–2002.
Finley pelasi ammattilaisuransa aikana seuroissa Los Angeles Angels of Anaheim, Cleveland Indians ja St. Louis Cardinals. Hän osallistui tähdistöotteluun useaan otteeseen.
Finley oli naimisissa Tawny Kitaenin kanssa vuosina 1997–2002. Liitto kuitenkin päättyi eroon.
Terpodion

Terpodion on saksalaisen Johann Buschmannin vuonna 1816 kehittämä kitkaidiofoninen soitin.
Toimintaperiaate.
Ulkoisesti soitin muistuttaa taffelipianoa. Soittimessa on puinen sylinteri, joka käsitellään hartsilla ennen soittoa. Sylinteri saadaan pyörimään polkimella. Koskettimia paineltaessa mokkanahalla tai huovalla päällystetyt kitkatangot koskettavat sylinteriä. Värähtelemään saatu tanko on kosketuksissa niiden alapuolella oleviin puisiin äänipuihin, jotka ovat eri kokoisia. Äänenvoimakkuutta säädellään koskettimien painallusvoimakkuudella.
Soittimen äänensävyä on kuvattu melodeonin, lasiharmonikan ja eräiden puhallinsoittimien kaltaiseksi. Buschmann suositteli soitinta käytettäväksi hitaisiin koraaleihin ja adagioihin.
Historia.
Lasiharpun soittajana aikanaan tunnettu Buschmann alkoi työskennellä terpodionin parissa 1805, samana vuonna, jolloin Johann Christian Dietz oli saanut valmiiksi melodion-nimisen soittimen. Buschmannin taloudellisena tukijana oli Coburg-Gothan herttua August, joka antoi sille myös sen nimen. Terpodion tarkoittaa "virkistävää laulua".
Terpodionin perusajatus on saanut vaikutteita Ernst Friedrich Chladnin lasiharmonikasta. Hän kokeili soitintaan ensimmäisen kerran 1813 ja vuonna 1816 Buschmannin sallittiin esitellä soitin Dresdenissä kuninkaallisille. Samana vuonna Carl Maria von Weber kirjoitti soittimesta myönteisen arvion dresdeniläiseen lehteen.
Soittimen huonot puolet alkoivat tulla esiin sen laajamittaisemman käytön myötä. Puisten kitkatankojen kunto riippui liian paljon ilmasto-olosuhteista. Soitin vaati jatkuvaa korjausta ja Buschmannia tarvittiin usein apuun soitinten hajottua. Vuodesta 1821 lähtien Buschmannin perhe tuotti soittimia Berliinissä ja heillä oli sen tuottamiseen kymmenen vuoden yksinoikeus. Pian soittimen tuotantomäärät kasvoivat niin, että se halpeni 66 kultakaroliinista tavallisen pianon hintaiseksi.
Vuonna 1832 Johann Buschmann muutti poikansa Friedrich Buschmannin kanssa Hampuriin, jossa Friedrich vastasi pääosin soittimen myynnistä. Franz Lisztin on kerrottu hankkineen soittimen ja Johann Nepomuk Hummel kirjoitti siitä ylistäviä lausuntoja samana vuonna.
Trans World Airlines

Trans World Airlines (TWA), alkujaan "Transcontinental and Western Air", oli vuonna 1930 perustettu yhdysvaltalainen lentoyhtiö. Yhtiön solmukohtia olivat St. Louis, jossa yhtiön pääkonttori sijaitsi, New York, Kansas City sekä Denver. Vuonna 2001 se sulautui American Airlinesiin lopettaen toimintansa 1. joulukuuta. Toimintansa loppuvaiheessa TWA oli merkittävimpiä yhtiöitä Yhdysvaltain sisäisillä reiteillä ja lensi myös lukuisiin kansainvälisiin kohteisiin Euroopassa ja Lähi-idässä. Howard Hughes omisti aikoinaan enemmistön TWA:n osakkeista.
Onnettomuuksia.
Vuonna 1942 tapahtui onnettomuus (DC-3), jolla kuoli kuuluisa Hollywood-näyttelijä Carole Lombard, hänen äitinsä ja 20 muuta ihmistä.
Toinen onnettomuus muutti USAn lentoturvallisuutta. TWA:n Lockheed L-1049 Super Constellation törmäsi kesällä 1956 United Airlinesin Douglas DC-7 -koneen kanssa, jolloin tapahtui Grand Canyonin lento-onnettomuus. Molemmat koneet putosivat Grand Canyoniin. Onnettomuudessa kuoli 128 ihmistä, ja tämä johti uraauurtaviin muutoksiin Yhdysvaltain lentoturvallisuudessa.
Samankaltainen onnettomuus tapahtui New Yorkissa joulun alla vuonna 1960, kun samanlainen Lockheed L-1049 Super Constellation -kone törmäsi United Airlinesin Douglas DC-8 -koneeseen New Yorkin yläpuolella ja molemmat koneet syöksyivät kaupunkialueelle. 134 henkilöä kuoli: 84 Unitedin koneessa, 44 TWA:n koneessa ja 6 henkilöä maassa.
Yhtiön pahin onnettomuus tapahtui kesällä 1996, kun räjähti noin 12 minuuttia nousun jälkeen. Kone oli Boeing 747. Onnettomuuden syyksi paljastui oikosulku, joka sytytti tankissa olleen helposti syttyvän polttoainehöyryn, koneen keskimmäisessä polttoainetankissa. Kaikki koneessa olleet 230 ihmistä kuolivat.
Laivasto vuonna 2001.
Hieman ennen kuin TWA sulautui American Airlinesiin, laivasto oli seuraavanlainen: